Módosítani kellett a Szeged-Csanádi Egyházmegye nyolcezer férőhelyes stadionjának megépítésére megkötött szerződést. Így a kivitelezés ára az eredeti 9,4 milliárdról 13,4 milliárdra ugrott – írja a 444. A stadiont Garancsi István cége, a Market Építő Zrt. építheti. Az uniós közbeszerzési értesítő szerint a drágulást olyan körülményekkel indokolták, „amelyeket a kellő gondossággal eljáró ajánlatkérő nem láthatott előre”.

2017 januárjában jelentették be, hogy 20 milliárd forintot kap a kormánytól az egyházmegye, mert 2030-ban lesz ezeréves. A Kiss-Rigó László püspök vezette egyházmegye ezek szerint a támogatás több mint felét a szegedi stadionra költi.

Kiemelt kép: Kiss-Rigó László szeged-csanádi megyés püspök véd a meglepetéscsapat és az alapítvány csapatának labdarúgó-mérkőzésén a Csányi Alapítvány fennállásának 10. évfordulója alkalmából megrendezett 10. Életút Napon a Global Football Parkban, Telkiben 2015. április 25-én. Fotó: MTI/Máthé Zoltán